
A világűr geopolitikai jelentősége, Magyarország űrstratégiája és a technológiai függetlenség útja

Egy új, multipolarizálódó világunkban kibontakozó űrverseny zajlik, amely lehetőséget ad a kis országok számára is, mint Magyarország, hogy részt vállaljanak a világűr lehetőségeinek kiaknázásában. Tanulmányom célja feltárni Magyarország űrstratégiai lehetőségeit és a kettős felhasználású technológiákban rejlő potenciált a globális és regionális versenyben.
A Covid-19 világjárvány és az orosz-ukrán háború rávilágítottak a globalizált rendszerek és hosszú ellátási láncok sebezhetőségére. A nemzetállamok válaszul technológiai függőségük csökkentését és rezilienciájuk növelését tűzték ki célul. Ennek egyik fojtópontját képzik az űralapú rendszerek, gazdasági és nemzetbiztonsági szempontból egyaránt.
Tanulmányomban az űrverseny történetén keresztül bemutatom hogyan nyílt lehetőség új szereplők számára az űrversenyben való részvételre. Összehasonlító elemzéssel vizsgálom a regionális szereplőket, bemutatom Magyarország űrkutatással kapcsolatos történetét, elemzem jelenlegi helyzetét és lehetőségeit. Igazolom az űralapú kettős felhasználású technológiák fejlesztésének szükségességét, gazdasági megtérülését és a magyar űrszektor fejlettségét. A 2020-as Nemzeti Biztonsági Stratégia és a 2021-es Magyarország Űrstratégiája dokumentumok elemzésével alátámasztom az űrszektor kritikus infrastruktúraként való kezelésének fontosságát.
A kutatás eredményei alapján javaslom egy űrtechnológia alapú vezetés-irányítási rendszer létrehozását (C5ISR), amely biztosítja a képességek összehangolását. Egy Űrügynökség életre hívását, amely a katonai és civil képességeket átlátja, képes a szövetségesi rendszerben való koordinációra, és javaslattételi lehetőséggel bír magasabb szinteken. Iránymutatásokat fogalmazok meg a jövőre ezen szervezet felállítására, illetve kutatási irányokat jelölök ki a szervezet felépítésének meghatározására.



